KOMMISSIONENS FORORDNING (EF) Nr. 529/95 af 9. marts 1995 om udskydelse, for så vidt angår indførsler fra visse tredjelande, af fristen for anvendelsen af artikel 11, stk. 1, i Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (1), senest ændret ved Kommissionens forordning (EF) nr. 2381/94 (2), særlig artikel 16, stk. 3, andet led, og

ud fra følgende betragtninger:

Ved Kommissionens forordning (EØF) nr. 3713/92 (3), senest ændret ved forordning (EF) nr. 2580/94 (4), blev fristen for anvendelsen af artikel 11, stk. 1, i forordning (EØF) nr. 2092/91 udskudt i en periode på 26 måneder, for så vidt angår produkter indført fra visse tredjelande;

efter Østrigs og Sveriges tiltrædelse af Den Europæiske Union er denne retsforskrift ikke længere relevant for disse to lande;

nogle tredjelande har anmodet Kommissionen om at blive optaget på den liste over tredjelande, der omhandles i artikel 11, stk. 1, i forordning (EØF) nr. 2092/91, og indsendt visse oplysninger, som omhandles i artikel 2, stk. 2, i forordning (EØF) nr. 93/92 (5), inden den i artikel 16, stk. 3, andet afsnit, i forordning (EØF) nr. 2092/91 omhandlede dato;

det viste sig ved første gennemgang af oplysningerne, at produktions- og kontrolbestemmelserne i nogle af de pågældende lande fuldt ud opfylder det krav om ækvivalens, der er fastsat i artikel 11, stk. 2, i forordning (EØF) nr. 2092/91; på visse områder er gennemgangen dog ikke afsluttet og kræver mere detaljerede undersøgelser; behandlingen af spørgsmålet er således ikke så langt fremme, at der kan træffes afgørelse om disse tredjelandes optagelse på den liste, der omhandles i artikel 11, stk. 1, i forordning (EØF) nr. 2092/91;

derfor bør fristen for afslutning af den pågældende behandling udskydes;

for at harmonisere importprocedurerne og sikre, at oplysningerne om de indførte produkter bliver mere gennemskuelige, er det vigtigt, at der anvendes en standardformular ved udstedelsen af den attest, der ledsager disse produkter;

visse aspekter af ordningen for indførslen fra tredjelande behandles for øjeblikket af Rådet på grundlag af et forslag fra Kommissionen af 12. november 1993;

de i denne forordning fastsatte foranstaltninger er i overensstemmelse med udtalelse fra det udvalg, der er omhandlet i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

Fristen for anvendelsen af bestemmelserne i artikel 11, stk. 1, i forordning (EØF) nr. 2092/91 udskydes i en periode på tolv måneder fra datoen for nærværende forordnings anvendelse for produkter, der, ledsaget af den i artikel 2 omhandlede attest, indføres fra følgende tredjelande:

- Argentina for produkter, for hvilke Instituto Argentino para la Certificación y Promoción de Productos Agropecuarios Orgánicos SRL (Argencert) har attesteret, at de er fremstillet i landet efter økologisk produktionsmetode

- Australien for produkter, for hvilke Australian Quarantine and Inspection Service (AQUIS) har attesteret, at de er fremstillet i landet efter økologisk produktionsmetode

- Ungarn for uforarbejdede landbrugsprodukter, for hvilke Biokultura Association har attesteret, at de er fremstillet i landet efter økologisk produktionsmetode

- Israel for produkter, for hvilke Ministry of Agriculture, Department of Plant Protection and Inspection (DDPI) eller Ministry of Industry and Trade, Food and Vegetable Products for Export Inspection Service har attesteret, at de er fremstillet i landet efter økologisk produktionsmetode

- Schweiz for produkter, der er fremstillet i landet efter økologisk produktionsmetode, som er fastlagt, kontrolleret og attesteret af Vereinigung Schweizerischer Biologischer Landbauorganisationen (VSBLO), eller efter de økologiske produktionsnormer og kontrolordninger, der er fastsat i forordning (EØF) nr. 2092/91, kontrolleret og attesteret af Institut für Marktökologie (IMO).

Artikel 2

Til de attester, der henvises til i artikel 1, benyttes den model til kontrolattest for indførsel af økologisk fremstillede produkter til Fællesskabet, der findes i bilaget til Kommissionens forordning (EØF) nr. 3457/92 (6), for de produkter, der afsendes til Det Europæiske Fællesskab efter den 1. maj 1995. I rubrik 2 anføres en henvisning til artikel 16, stk. 3.

Artikel 3

Forordning (EØF) nr. 3713/92 ophæves.

Artikel 4

Denne forordning træder i kraft den 1. marts 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. L 198 af 22. 7. 1991, s. 1.

(2) EFT nr. L 255 af 1. 10. 1994, s. 84.

(3) EFT nr. L 378 af 23. 12. 1992, s. 21.

(4) EFT nr. L 273 af 25. 10. 1994, s. 7.

(5) EFT nr. L 11 af 17. 1. 1992, s. 14.

(6) EFT nr. L 350 af 1. 12. 1992, s. 56.